**בירור ערכי**

**תקציר:** המטרה בפעילויות של בירור ערכי היא התבוננות אישית וצוותית אל תוך הערכים המרכיבים את הארגון. ראוי כי כל איש חינוך, אחת לתקופה, יברר עם עצמו את מניעיו למעשה החינוכי ואילו ערכים הוא מעוניין להוביל ולהטמיע בבני הנוער. צוותי ארגונים פורמאליים ובלתי פורמאליים יתבוננו בערכים העומדים בבסיס הארגון וכיצד הם מיושמים הלכה למעשה.

**בירור ערכי יוצר, בין השאר:**

* היכרות מעמיקה וגיבוש בין חברי הצוות
* העצמת תחושת השליחות של אנשי החינוך
* בסיס ליצירת חזון משותף ואותנטי

**הצעות לפעילויות לבירור ערכי:**

**פעילות מס' 1:**

**שאלה פתוחה:** בירור ערכי יכול להתחיל משאלה אישית, בה כל אחד מתבקש להרהר ובדיון הקבוצתי המנחה שואל שאלות מבהירות. לדוגמא:

שאלה מנחה: חשבו על ערך שרכשתם מבית ההורים. רשמו לפניכם את הערך.

המנחה מקצה זמן נינוח למשתתפים לרשום לעצמם את הערכים.

כל אחד לפי תור משתף את הקבוצה בערך שבחר, והמנחה שואל שאלות מבהירות, למשל:

* כיצד קיבלתם את הערך? (התנהגות ההורים, סיפורים משפחתיים, שכר ועונש)
* מה משמעות הערך הזה בחייכם האישיים?
* כיצד ערך זה בא לידי ביטוי ביומיום?
* האם חשוב לכם להעביר את הערך גם לילדכם או תלמידיכם? אם כן, מדוע? כיצד תעבירו את הערך?
* באילו קשיים אתם נתקלים בהתמודדות על הערך?
* האם ערך זה תמיד רלוונטי עבורכם?

**פעילות מס' 2:**

**בירור ערכי באמצעות קלפים**

לפעילות זו יש להיעזר ב"קלפי ערכים": חפיסת קלפים כאשר על כל קלף כתוב שם של ערך. ישנם סוגים שונים של קלפים כאלו, למשל: "מה שחשוב... משחק ערכים" של פרופ' שמעון דולן ואבישי לנדאו (אפשר לרכוש בחנויות ספרים או באינטרנט ואפשר לשאול ממרכז ההדרכה המחוזי).

היתרון הבולט לפעילות זו הוא הבחירה וההעדפה בין הערכים, ערך נבחן בחשיבותו בעיקר בהתנגשותו בערך אחר. לכן במהלך המשחק המשתתפים נאלצים להכריע כל פעם על ערך ביחס לערכים אחרים. בחירה זו גורמת לתסכול מחד אך גם לבירור אישי וקבוצתי מפרה ומעניין.

**מהלך הפעילות:**

1. מחלקים את המליאה לקבוצות של 4 – 5 משתתפים.
2. כל קבוצה מקבלת חבילת קלפים.
3. כל משתתף מקבל 5 קלפים בחלוקה אקראית ופותח אותם.
4. באמצע מונחת ערמת הקלפים העודפים (קופה).
5. על כל משתתף להגיע בסיום המשחק למצב שבידו 5 ערכים איתם הוא הכי מזדהה.
6. כל משתתף מרים בתורו קלף מהקופה ומחליט אם לקחת אותו ולזרוק את אחד מהקלפים שבידיו, או לזרוק אותו ישירות.
7. במהלך המשחק אפשר לעבור ל"משחק פתוח" בו חושפים את הקלפים ואת ההתלבטויות.
8. כל משתתף מדרג את 5 הקלפים האחרונים שנשארו בידיו לפי סדר החשיבות.
9. מבקשים מכול אחד לזרוק לקופה את ערכים 5 ו4 ( בקבוצה של 4 משתתפים ) או 5 , 4, 3 (בקבוצה של 5 משתתפים) .
10. משימה קבוצתית על הקבוצה לבחור יחדיו חמישה ערכים שהם הכי מזדהים עימם והם נראים להם הכי חשובים בעיניהם ולדרג לפי סדר החשיבות.

**במליאה: כל קבוצה מציגה את הערכים שנבחרו על ידה.**

**שאלות לדיון**

* איך הערכים הנבחרים באים לידי ביטוי בעבודה ובחיים האישיים?
* האם היו התלבטויות במהלך המשחק ? במה? האם היו חילוקי דעות? אלו ?
* האם הייתם מופתעים מבחירתכם/ בחירת חבריכם?
* האם הערכים שנבחרו הם ערכים המתאימים לכם בעבודה? כאנשי משפחה? בחייכם האישיים?
* האם יש הבדל בין ערכים ששייכים למעגלים שונים בחיינו?
* האם הייתם מוכנים לחקוק על דגל העבודה שלכם את חמשת הערכים הנבחרים? מדוע?
* האם בית הספר בו אתם עובדים מזוהה עם הערכים שבחרתם? כיצד?
* היכן יש התנגשות?
* איזה ערך הייתם רוצים להוסיף? להוריד?

**סיכום**

אם הפעילות נערכה בחדר מורים, או קבוצה בעלת מטרות משותפות אפשר לרשום את הערכים הנבחרים ולהמשיך לדיון על ערכי הארגון הראויים והרצויים.

אם לא (למשל, בהשתלמות מחוזית או סדנה ייעודית) אפשר לשאול האם הייתם עורכים פעילות כזו בבית הספר שלכם/ בארגון בו אתם עובדים? במה לדעתכם זה היה שונה?

**בירור ערכי חינוכי-מקצועי**

**הצעה לפעילות מס' 1:**

**מטרות החינוך על פי חוק החינוך הממלכתי 1953 ו-2004:**

בפעילות זו נתבונן בחוק החינוך הממלכתי בו מפורטות "מטרות החינוך בישראל". נבקש לזקק את הערכים הגלומים במטרות אלו ולבחון את תפיסותינו ביחס אליהם. הפעילות מעוררת שיח ערכי המבהיר וממשיג ליחיד ולקבוצה ערכים שאולי נשחקו עם השנים. בנוסף, ההיכרות עם לשון החוק מעוררת בקרב אנשי חינוך עניין רב כי לעתים הם לא נתקלו בה עד פעילות זו.

**מהלך הפעילות:**

1. המנחה מחלק לכל משתתף **דף עם מטרות החינוך מ-1953 ועם תיקון החוק מ 2000 ו-2004**(מצורף בנספח).
2. המנחה מבקש מהמשתתפים להתבונן בדף, ולהעלות את ההבדלים בין המטרות שנוסחו ב 1953 לאלו שנוסחו ב 2004. מהן נקודות הדמיון? מהן נקודות השוני?
3. מהו לדעתכם מקור הבדלים אלו? כיצד משקפים ההבדלים את השינויים בחברה הישראלית? (שינויים תרבותיים ודמוגרפיים מקומיים וגלובליים. אפשר להסב את תשומת לב המשתתפים לחקלאות, ליחס למיעוטים, לערכים אינבידואליים למעבר ממדינה בהתהוות והישרדות למדינה יציבה ומשגשגת ועוד).
4. **בזוגות:**

המנחה יבקש מכל זוג לקרוא את סעיפי החוק (המעודכן) ולכתוב:

* אילו ערכים נמצאים בכל סעיף?
* דרגו את הסעיפים השונים בחוק: 2-3 הכי חשובים לדעתכם, 2-3 שאפשר לוותר עליהם לדעתכם.

**במליאה:**

המנחה מבקש מהזוגות לשתף בתובנות שעלו.

כאשר אחד הזוגות מעלה סעיף מסוים, המנחה מעלה לכל הקבוצה מספר שאלות מבהירות:

* אילו ערכים נמצאים בסעיף זה?
* מדוע הסעיף וערכים אלו חשובים או לא?
* האם מישהו מסכים מאד עם הנאמר או מתנגד בתוקף? מדוע?

**לסיום, המנחה ישאל מספר שאלות רפלקטיביות, למשל:**

* במה תרמה לכם הפעילות והדיון?
* האם למדתם על עצמכם או על זולתכם דבר חדש?

פעילות מס' 2:

**ערכי היסוד בחינוך הערכי וחזון בית הספר הלכה למעשה**

לפעילות זו יש להצטייד מראש בחזון בית הספר, אם היא נערכת בהשתלמות צריך להגיד לכל אחד להביא את חזון בית הספר שלו. בפעילות נבחן את המרכיבים הערכיים של החזון ואת יישומם בחיי בית הספר. כמו הפעילות הקודמת, גם כאן הבלטת הערכים והדיון הערכי על מסמכים מוכרים מאפשרת מבט ביקורתי ורפלקטיבי וגם דיון והבהרת ערכים אישיים וארגוניים. אפשר לקיים את שתי הפעילויות (מטרות החינוך וחזון בית הספר) במפגש אחד.

מהלך הפעילות:

חלק ראשון: ערכי היסוד בתפיסה המערכתית

1. המנחה יחלק למשתתפים את ערכי היסוד של התפיסה המערכתית לחינוך ערכי:

* ערכי המורשת והתרבות היהודית והציונית - זהות יהודית-ישראלית. או: ערכי מורשת ותרבות ייחודיים.
* מחויבות למדינת ישראל כמדינה יהודית ודמוקרטית.
* כבוד האדם, אהבת האדם וזכויות האדם.
* צדק חברתי, סולידריות ומעורבות חברתית ואזרחית.
* אהבת הדעת, החקר והסקרנות ופיתוח מלוא יכולתו של התלמיד

המנחה יסביר שערכים אלו גובשו בוועדה משרדית והם נובעים ממגילת העצמאות וחוק החינוך הממלכתי.

2. המנחה יבקש מכל אחד, באופן אישי, לדרג את חמשת הערכים לפי תפיסת עולמו.

3. שיתוף במליאה: המשתתפים ינמקו את העדפותיהם והמנחה ישאל שאלות הבהרה כמו:

* מדוע ערך זה חשוב לך?
* היכן התלבטתם? היכן הייתם בטוחים בעצמכם?

4. המנחה יסביר למשתתפים שחמש קבוצות הערכים משקפות תפיסות עולם ערכיות, מעין "נקודות מוצא" מהן אנו מגבשים את סולם הערכים האישי והמקצועי. עם זאת, יש חשיבות רבה לאיזון בין קבוצות ערכים אלו :

|  |  |  |
| --- | --- | --- |
| ערך היסוד | קבוצת ערכים | סכנות  |
| • ערכי המורשת והתרבות היהודית והציונית - זהות יהודית-ישראלית. או: ערכי מורשת ותרבות ייחודיים. | ערכי תרבות פרטיקולריים - לכל תרבות יש ערכים פרטיקולריים המייחדים אותה. לאדם יש צורך להגדיר את עצמו על בסיס של השתייכות תרבותית ושל מסורת לאומית או דתית במיוחד לאור תהליכים גלובליים.  | ביטוי קיצוני של תפיסות עולם פרטיקולריות הוא פונדמנטליזם, לכן יש חשיבות באיזון ערכים אלו עם ערכים אוניבסליים. |
| * מחויבות למדינת ישראל כמדינה יהודית ודמוקרטית.
 | ערכים אזרחיים - ערכים הנובעים מעצם ההשתייכות לישות מדינית חוקתית. | ביטוי קיצוני של ערכים אלו הוא משטרים טוטאליטריים המעדיפים את "טובת המדינה" על פני ערכים אישיים, תרבותיים ואנושיים. |
| * כבוד האדם, אהבת האדם וזכויות האדם.
 | ערכים אוניברסליים - הנובעים מתפיסות עולם מוסריות של צדק והוגנות. | ביטוי קיצוני של תפיסות עולם אלו הוא חוסר השתייכות פרטיקולרית כלל, לתרבות או לחברה.  |
| * צדק חברתי, סולידריות ומעורבות חברתית ואזרחית.
 | ערכים חברתיים, סוציאליים - מייצגים תפיסות עולם של מחוייבות לקהילה ולחברה, תרומה לאחר ושוויון זכויות. | ביטוי קיצוני של תפיסות עולם אלו הוא סוציאליזם קיצוני או קומוניזם. תפיסות שאינן רואות את היחיד אלא במשמעותו למען הכלל. |
| * אהבת הדעת, החקר והסקרנות ופיתוח מלוא יכולתו של התלמיד
 | ערכים אינדיבידואליים - תפיסות עולם על פיהן הפרט במרכז ובחירותיו והעדפותיו חופשיות. | ביטוי קיצוני הוא בהתנערות מכל מחוייבות חברתית, מוסרית, חוקית או נורמטיבית.  |

אם כך, למרות שלכל אחד "נקודת מוצא" שונה החשיבות טמונה ביכולת לאזן בין קבוצות הערכים ולפתח סובלנות והכלה גם לתפיסות עולם שונות.

**חלק שני: חזון בית הספר**

* + - 1. המנחה ישאל במליאה כיצד נכתב חזון בית הספר. מתי הוא נכתב ומי היה שותף לכתיבתו. בקבוצה הטרוגנית (נציגים מבתי ספר שונים) אפשר ללמוד הרבה מתהליכים שנעשו בבתי ספר אחרים, לעתים החזון נכתב בתהליך ארוך ומשתף תלמידים, מורים, הורים ועוד ולעתים החזון לא השתנה במשך עשורים וכבר איש אינו יודע מתי נכתב ועל ידי מי.
			2. המנחה יחלק את המשתתפים לקבוצות עבודה. הקבוצות צריכות להיות בעלות מאפיינים זהים, למשל: צוות שעובד באותו בית ספר או בבתי ספר בעלי אופי דומה (שלב גיל, סוג פיקוח, גודל).
			3. כל קבוצה תתבונן בחזון בית הספר שלה (במידה ומישהו לא הביא מראש, אפשר להיעזר באינטרנט) ותבחן אילו ערכים נמצאים בחזון (לעתים החזון מנוסח בשפה של ערכים ולעתים הערכים סמויים יותר).

4. המנחה יבקש מכל קבוצה להסתכל בערכי היסוד של התפיסה עליהם עבדנו בחלק הקודם ולבחון, אילו מהערכים נמצאים בחזון בית הספר ואילו נעדרים ממנו. בקבוצות אפשר לדון בשאלות כמו: מדוע יש ייצוג לקבוצה אחת של ערכים על פני אחרת בבית ספרנו? מה משקף הדבר?

5. המנחה יבקש מכל קבוצה לרשום אילו פעולות ופעילויות מתקיימות בבית הספר על מנת ליישם ולהטמיע את הערכים המופיעים בחזון בית ספר.

במליאה המנחה יבקש מהקבוצות לשתף בממצאים וישאל:

* אילו ביטויים לחזון בית הספר מתקיימים הלכה למעשה?
* האם ישנם ערכים אליהם בית הספר מכוון אך אינם מופיעים בחזון? מדוע לדעתכם?
* האם ישנם ערכים המופיעים בחזון אך לא מתקיימות פעולות ברוח ערכים אלו? מדוע?
* האם למדתם משהו חדש על בית הספר ועל הערכים המובילים אותו בעקבות פעילות זו?